Foto’s: Perde veroorsaak groot ongeluk in CenturionFoto: ER24 Drie mense is beseer nadat hul voertuie Dinsdagoggend twee perde op ŉ besige pad in Rooihuiskraal, Centurion, getref het. Foto: ER24 Werner Vermaak, ŉ woordvoerder van ER24, het gesê die ongeluk het omstreeks 06:00 op die R55-pad tussen Sandton en Pretoria plaasgevind. “Drie voertuie het die perde getref en gerol,” het Vermaak gesê. ŉ Man in sy 20’s was op pad na Pretoria toe hy ŉ perd tref wat in die middel van die pad gestaan het. Hy het beheer oor sy voertuig verloor, waarna dit verskeie kere gerol het. “Volgens ooggetuies het ŉ tweede voertuig, wat in die rigting van Sandton gery het, sowat 500m verder die tweede perd getref. Dié voertuig het ook verskeie kere gerol en op sy dak tot stilstand gekom. Die bestuurder van die tweede voertuig is ŉ man in sy 30’s,” het Vermaak verduidelik. Al twee perde is op slag vrek. Die derde motoris het die perde nie in die pad sien lê nie, en het een getref. waarna sy voertuig ook verskeie kere gerol het. “Die drie bestuurders het wonderbaarlik slegs snywonde en kneusplekke opgedoen,” het Vermaak gesê. Die pad is gedeeltelik vir verkeer gesluit terwyl die polisie die toneel opgeruim het. Foto: ER24